[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 3.8.2005

KOM(2005) 361 endelig

2005/0147 (COD)

Forslag til

EUROPA-PARLAMENTETS OG RÅDETS DIREKTIV

om ophævelse af Rådets direktiv 90/544/EØF om de frekvensbånd, der skal anvendes til samordnet indførelse af fælleseuropæisk landbaseret offentlig personsøgning i Fællesskabet

(forelagt af Kommissionen)

BEGRUNDELSE

BAGGRUNDEN FOR FORSLAGET |

110 | Begrundelse og formål Forslaget går ud på at ophæve direktiv 90/544/EØF af 9. oktober 1990 om de frekvensbånd, der skal anvendes til samordnet indførelse af fælleseuropæisk landbaseret offentlig personsøgning i Fællesskabet (Ermes-direktivet). Når dette direktiv er ophævet, vil Kommissionen vedtage en ny harmoniseret frekvensplan for disse frekvensbånd, der opfylder EU’s politiske mål, i henhold til Europa-Parlamentets og Rådets beslutning 676/2002/EF af 7. marts 2002 om et frekvenspolitisk regelsæt i Det Europæiske Fællesskab (frekvenspolitikbeslutningen). |

120 | Generel baggrund Ermes-direktivet, der fastlægger, hvilke frekvenser der skal anvendes til landbaseret offentlig personsøgning i Fællesskabet, opfylder ikke længere EU’s politiske mål. Direktivet kræver, at der afsættes fire kanaler i frekvensbåndet 169,4 – 169,8 MHz til Ermes, og at hele frekvensbåndet afsættes til Ermes, hvor der er kommercielt behov for det. Imidlertid er brugen af frekvensbåndet til Ermes gået tilbage eller endda helt ophørt, og Ermes er blevet afløst af andre teknologier såsom SMS (short messaging system) via GSM. Da en harmoniseret anvendelse af frekvensbåndet kan gavne andre anvendelser af politisk interesse for EU, gav Kommissionen i 2003 i henhold til frekvenspolitikbeslutningen Den Europæiske Konference af Post- og Teleadministrationer (CEPT) mandat til at indsamle oplysninger om mulige anvendelser af frekvensbåndet, udpege mulige løsninger, der opfylder EU-politiske mål, og foreslå tekniske og reguleringsmæssige løsninger under hensyntagen til EU’s mål for elektronisk kommunikation og andre mål såsom social integration af handicappede. |

130 | Gældende bestemmelser på det område, som forslaget vedrører Dette område reguleres af Ermes-direktivet, der foreslås ophævet. Der bør vedtages en ny harmoniseret frekvensplan af Kommissionen. |

140 | Overensstemmelse med andre EU-politikker og –mål Når Ermes-direktivet er ophævet, vil Kommissionen vedtage en ny frekvensplan og en kanalplan, der gør det muligt at lade seks typer udvalgte anvendelser dele frekvensbåndet, således at behovene i EU opfyldes i overensstemmelse med andre EU-politikker og -mål. Disse anvendelser omfatter høretekniske hjælpemidler for hørehæmmede, der kan forbedre disses rejsevilkår i EU, og som vil nyde godt af stordriftsfordele og prisfald, tryghedsalarmer, der gør det muligt for ældre mennesker at sende nødmeddelelser, sporingssystemer til f.eks. opsporing af tyvekoster i EU, måleraflæsningssystemer til el- og vandforsyningsselskaber og eksisterende personsøgesystemer såsom Ermes og private mobilradiosystemer. Rammedirektivet 2002/21/EF kræver, at særlige befolkningsgruppers, f.eks. handicappede brugeres, behov tilgodeses, og ministrene for telekommunikation fastslog på det uformelle rådsmøde i Vitoria, at alle elektroniske tjenester skal være tilgængelige for handicappede og ældre. Handlingsplanen eEurope 2005, der blev vedtaget af Det Europæiske Råd i Sevilla den 21. – 22. juni 2002, lægger vægt på, at alle borgere får adgang til offentlige serviceydelser via internet, tv og mobiltelefoner, navnlig bredbåndsadgang, og understreger frekvenspolitikkens betydning og vigtigheden af multiplatformsindhold. |

HØRING AF INTERESSEREDE PARTER OG KONSEKVENSANALYSE |

Høring af interesserede parter |

211 | Høringsmetoder, hovedmålgrupper og respondenternes overordnede profil Brugen af frekvensbåndet 169,4 – 169,8 MHz er løbende blevet undersøgt og taget op til fornyet overvejelse af Kommissionen. I 1998 blev der gennemført en undersøgelse for Kommissionen af markederne for personsøgesystemer i Europa, der omfattede 149 interviews med erhvervslivet, brugerne og myndighederne. På grundlag af Kommissionens mandat undersøgte CEPT fra 2002 til 2004 de eksisterende og mulige fremtidige anvendelser af frekvensbåndet. Gennem interviews blev der indsamlet oplysninger og indhentet forslag til anvendelse af frekvensbåndet. Der blev sendt spørgeskemaer ud til de nationale myndigheder, Det Europæiske Institut for Telestandarder (ETSI), erhvervslivet, brugergrupper, handicapforeninger og andre interesserede parter, som alle blev bedt om at tilkendegive deres holdninger. |

212 | Sammenfatning af svarene og af hvordan der er taget hensyn til dem Undersøgelsen i 1998 viste, at brugen af Ermes ikke udviklede sig, og at en række fabrikanter var ophørt med at videreudvikle systemet. CEPT konkluderede i sin rapport til Kommissionen i 2004, at brugen af frekvensbåndet til Ermes var gået kraftigt tilbage, og at der burde ske en omlægning til fordel for andre anvendelser. De udvalgte anvendelser er de anvendelser, der er mest relevante set ud fra både et teknisk og et EU-politisk synspunkt, herunder tryghedsalarmer, måleraflæsere, sporingssystemer, personsøgesystemer, private mobilradiosystemer og høretekniske hjælpemidler. |

Ekspertbistand |

221 | Relevante videnskabelige områder/eksperter Frekvensforvaltning, elektronisk kommunikation; CEPT’s tekniske ekspertise. |

222 | Anvendt metode Kommissionen tildelte et mandat til CEPT, der udarbejdede en rapport, som Kommissionen har undersøgt med bistand fra frekvensudvalget. |

223 | Væsentligste organer/eksperter, der er blevet hørt Nationale myndigheder, ETSI, brugere af Ermes og potentielle brugere af alternative anvendelser, sammenslutninger af hørehæmmede, operatører og fabrikanter af kommunikationssystemer samt andre interesserede parter. |

2249 | Sammendrag af rådgivning, der er modtaget og anvendt Ingen af de hørte parter peger på potentielt alvorlige risici med uigenkaldelige konsekvenser. |

225 | Kommissionen noterer sig, at brugen af frekvensbåndet til Ermes ifølge CEPT-rapporten er gået kraftigt tilbage, og at der er mulighed for at lade seks forskellige typer anvendelser dele frekvensbåndet for at opfylde EU's politiske mål. For at opnå den mest muligt effektive udnyttelse af frekvensbåndet 169,4 – 169,8 MHz bør Ermes-direktivet ophæves, og der bør indføres en ny harmoniseret frekvensplan ved en kommissionsbeslutning. |

226 | Tiltag til at gøre ekspertrådgivningen offentligt tilgængelig CEPT-rapporten findes på: https://forum.europa.eu.int/Members/irc/infso/radiospectrum/library?l=/members/documentsv2004/rscom04-69_ermesdoc/_EN_1.0_ |

230 | Konsekvensanalyse Kommissionen har overvejet forskellige fremgangsmåder for at sikre en harmonisering af frekvensanvendelsen, der tjener EU’s politikker. Selvregulering, samregulering og national regulering er mulige løsninger, men de kan ikke bruges til at ophæve Ermes-direktivet og vil ikke kunne sikre en hurtig og harmoniseret indførelse af en ny frekvensplan, der opfylder EU’s politiske mål. Det er således nødvendigt, at Rådet og Europa-Parlamentet vedtager et direktiv, der ophæver Ermes-direktivet. Derefter vil Kommissionen vedtage en ny harmoniseringsplan, som Kommissionen udarbejder på grundlag af teknisk ekspertise fra CEPT og med bistand fra Frekvensudvalget. En ny harmoniseret frekvensplan vil få en række positive sociale virkninger i form af bl.a. øget social integration af og mobilitet for hørehæmmede og ældre i EU, tyverisikring, sikrere og mere effektive måleraflæsningsmetoder for el- og vandforsyningsselskaber og hensigtsmæssige elektroniske kommunikationsværktøjer. Den nye plan vil gavne forskellige sektorer og virksomheder i EU, herunder radiokommunikationsudstyr, vand- og elforsyning, kommunikationstjenester, teatre, udstillings- og konferencehaller, skoler og plejeinstitutioner. Blandt de positive økonomiske virkninger kan nævnes lavere priser på høretekniske hjælpemidler og tryghedsalarmer, øgede beskæftigelses- og rejsemuligheder for hørehæmmede, lavere forsikringsomkostninger og bedre opsporing af tyvekoster, lavere kontrol- og driftsomkostninger for el- og vandforsyningsselskaber, nye muligheder i industri-, investerings- og servicesektoren, nye typer applikationer, øget konkurrenceevne og stordriftsfordele, i og med at radiokommunikationsudstyr vil kunne fungere overalt i EU. Der er ingen relevante miljøvirkninger. |

FORSLAGETS RETLIGE ASPEKTER |

305 | Resumé af forslaget Forslaget går ud på at ophæve Ermes-direktivet, så der kan indføres en ny plan for frekvensbåndet 169,4 – 169,8 MHz, der opfylder de nuværende og kommende EU-politiske behov. Denne plan skal vedtages af Kommissionen i henhold til frekvenspolitikbeslutningen. |

310 | Retsgrundlag EF-traktatens artikel 95. |

320 | Subsidiaritetsprincippet Subsidiaritetsprincippet finder anvendelse, for så vidt som forslaget ikke hører ind under Fællesskabets enekompetence. |

Målene med forslaget kan ikke opfyldes på tilfredsstillende vis af medlemsstaterne, hvilket skyldes følgende: |

321 | Målet om at sikre en harmoniseret anvendelse af frekvensbåndet 169,4 – 169,8 MHz for at tilgodese EU-politiske behov kan ikke opfyldes tilfredsstillende gennem særskilte foranstaltninger i medlemsstaterne. Det vil derfor være bedre at vedtage foranstaltninger på fællesskabsplan vedrørende det indre marked i henhold til frekvenspolitikbeslutningen. Før der kan vedtages en ny frekvensplan, skal Ermes-direktivet ophæves. |

323 | Ermes-direktivet kan kun ophæves på fællesskabsplan ved et direktiv. Den nye harmoniserede frekvensplan skal vedtages på fællesskabsplan for at sikre, at EU's politiske mål opfyldes rettidigt og på en harmoniseret måde. Uden en sådan ny harmoniseret plan er der risiko for, at udviklingen af nye anvendelser med sociale og økonomiske fordele for medlemsstaterne hæmmes. |

En indsats på fællesskabsplan vil af nedenstående grunde være et mere effektivt redskab til at nå målene med forslaget. |

324 | Det er nødvendigt at ophæve Ermes-direktivet og erstatte frekvensplanen med en anden bindende fællesskabsforanstaltning for at sikre en rettidig og harmoniseret indførelse af den nye plan i medlemsstaterne. Uden en sådan foranstaltning kan en harmoniseret og rettidig løsning ikke garanteres. |

325 | Ermes-direktivet opfylder ikke længere EU’s behov. En harmoniseret brug af frekvensbåndet 169,4 – 169,8 MHz kan gavne andre anvendelser, der opfylder aktuelle EU-politiske mål. |

327 | Medlemsstaterne kan ikke ophæve Ermes-direktivet, og de kan ikke sikre, at der i rette tid indføres en ny harmoniseret frekvensplan på EU-plan. |

Forslaget er derfor i overensstemmelse med subsidiaritetsprincippet. |

Proportionalitetsprincippet Forslaget er i overensstemmelse med proportionalitetsprincippet af følgende årsager: |

331 | Ermes-direktivet vil blive ophævet, og Kommissionen vil vedtage en ny frekvensplan. Kun de frekvenser, der er strengt nødvendige for anvendelser af EU-politisk betydning, vil blive harmoniseret. Anvendelser, der ikke kræver harmoniserede frekvenser, vil ikke blive harmoniseret på EU-plan. Planen for frekvensbåndet vil løbende blive taget op til fornyet overvejelse under hensyntagen til den teknologiske udvikling og brugernes behov. |

332 | Den nye frekvensplan er udarbejdet på grundlag af teknisk ekspertise fra CEPT og i samarbejde med nationale eksperter. Planen medfører ingen ny, unødig økonomisk eller administrativ byrde for EU eller på nationalt eller regionalt plan. Den vil give både stordriftsfordele og ekstra og mere effektive tjenester for operatører og brugere i EU. |

Reguleringsmiddel/-form |

341 | Foreslået reguleringsmiddel/-form: direktiv. |

342 | Andre midler ville ikke være hensigtsmæssige af følgende årsag: Ermes-direktivet kan kun ophæves ved et direktiv. Frekvensplanen i Ermes-direktivet vil blive afløst af en ny effektiv og mere hensigtsmæssig plan, der vedtages af Kommissionen i henhold til frekvenspolitikbeslutningen. |

BUDGETMÆSSIGE KONSEKVENSER |

409 | Forslaget har ingen virkninger for Den Europæiske Unions budget. |

YDERLIGERE OPLYSNINGER |

510 | Forenkling |

511 | Forslaget indebærer en forenkling af lovgivningen, af de administrative procedurer for offentlige myndigheder (på EU- og medlemsstatsplan) og af de administrative procedurer for private parter. |

512 | Når Ermes-direktivet er ophævet, vil Kommissionen vedtage en ny frekvensplan, der vil fritage Europa-Parlamentet og Rådet for teknisk arbejde i forbindelse med frekvensforvaltning. |

513 | Harmoniseringen af frekvensanvendelsen letter de nationale myndigheders opgaver, idet der opstilles en klar tabel for allokering af frekvenser til bestemte formål. |

514 | En harmoniseret frekvensanvendelse vil forenkle fremstilling, salg og brug af nye applikationer i EU og åbne nye muligheder for brugere med særlige behov. |

516 | Forslaget indgår i Kommissionens rullende program for ajourføring og forenkling af fællesskabsretten. |

520 | Ophævelse af gældende retsforskrifter Hvis forslaget vedtages, medfører det ophævelse af gældende retsforskrifter. |

560 | Det Europæiske Økonomiske Samarbejdsområde Den foreslåede retsakt er relevant for EØS og bør derfor omfatte hele EØS-området. |

- 2005/0147 (COD)

Forslag til

EUROPA-PARLAMENTETS OG RÅDETS DIREKTIV

om ophævelse af Rådets direktiv 90/544/EØF om de frekvensbånd, der skal anvendes til samordnet indførelse af fælleseuropæisk landbaseret offentlig personsøgning i Fællesskabet (EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen[1],

under henvisning til udtalelse fra Det Europæiske Økonomiske og Sociale Udvalg[2],

under henvisning til udtalelse fra Regionsudvalget[3],

efter proceduren i traktatens artikel 251[4], og

ud fra følgende betragtninger:

(1) Ifølge Rådets direktiv 90/544/EØF af 9. oktober 1990 om de frekvensbånd, der skal anvendes til samordnet indførelse af fælleseuropæisk landbaseret offentlig personsøgning i Fællesskabet[5] skulle medlemsstaterne senest den 31. december 1992 udpege fire kanaler i frekvensbåndet 169,4 - 169,8 MHz til den fælleseuropæiske landbaserede offentlige personsøgetjeneste (herefter Ermes) og så hurtigt som muligt udarbejde planer, således at den fælleseuropæiske offentlige personsøgetjeneste kunne anvende hele 169,4 - 169,8 MHz-båndet i overensstemmelse med kommercielle behov.

(2) Brugen af frekvensbåndet 169,4 – 169,8 MHz til Ermes er gået tilbage eller endda ophørt, hvilket betyder, at frekvensbåndet i dag ikke udnyttes effektivt af Ermes og derfor kan udnyttes bedre til at opfylde andre fællesskabspolitiske behov.

(3) Europa-Parlamentets og Rådets beslutning nr. 676/2002/EF af 7. marts 2002 om et frekvenspolitisk regelsæt i Det Europæiske Fællesskab (frekvenspolitikbeslutningen)[6] etablerer en politisk og retlig ramme i Fællesskabet for at sikre samordning af tilgangen til politikkerne og, hvor det er hensigtsmæssigt, den harmonisering af betingelserne for adgang til og effektiv udnyttelse af radiofrekvenserne, der er nødvendig for det indre markeds oprettelse og funktion. Ifølge beslutningen kan Kommissionen vedtage tekniske gennemførelsesforanstaltninger for at sikre harmonisering af betingelserne for adgang til og effektiv udnyttelse af radiofrekvenserne.

(4) Frekvensbåndet 169,4 – 169,8 MHz er egnet til anvendelser til gavn for handicappede, og da det er et politisk mål for Fællesskabet at fremme sådanne systemer, såvel som et overordnet mål at sikre et velfungerende indre marked, gav Kommissionen i henhold til artikel 4, stk. 2, i frekvenspolitikbeslutningen Den Europæiske Konference af Post- og Teleadministrationer (herefter CEPT) mandat til at undersøge bl.a. anvendelser til hjælp for handicappede.

(5) I overensstemmelse med mandatet har CEPT opstillet en ny frekvensplan og en kanalplan, der gør det muligt at lade seks typer udvalgte anvendelser dele frekvensbåndet med henblik på at opfylde en række fællesskabspolitiske behov.

(6) Af disse årsager og i overensstemmelse med formålet med frekvenspolitikbeslutningen bør direktiv 90/544/EØF ophæves -

UDSTEDT FØLGENDE DIREKTIV:

Artikel 1

Direktiv 90/544/EØF ophæves med virkning fra […].

Artikel 2

Dette direktiv træder i kraft på dagen for offentliggørelsen i Den Europæiske Unions Tidende .

Artikel 3

Dette direktiv er rettet til medlemsstaterne.

Udfærdiget i Bruxelles, den

På Europa-Parlamentets vegne På Rådets vegne

Formand Formand

[…] […]

[1] EUT C […], […], s. […].

[2] EUT C […], […], s. […].

[3] EUT C […], […], s. […].

[4] EUT C […], […], s. […].

[5] EFT L 310, 9.11.1990, s.28.

[6] EFT L 108, 24.4.2002, s. 1.